Emprim’istorgia

Il spievel e las stgaglias

Bun pia, sche lain cumenzar. A la fin da l’istorgia vegnin nus a savair dapli che uss. In nausch striun ha numnadamain mess ad ir tut; in dals pli nauschs insumma: il diavel!

Quel era ina giada propi da buna luna, pertge ch’el aveva inventà in spievel tut spezial. Tut las bellas e bunas chaussas ch’ins veseva lien vegnivan be pitschninas e svanivan bunamain. Ma tut quai ch’era en vardad rauba da pauc vegniva grond ed anc pli trid. Las pli bellas cuntradas daventavan flatgs verds sco spinat manizzà; umans da buna fai parevan tuttenina stgiffus, stevan là senza chau u faschevan talas grimassas ch’ins n’als enconuscheva betg pli. E tgi ch’aveva in flatg dal sulegl en fatscha, a quel creschiva el prest sur bucca e nas. Tut quai plascheva ordvart bain al diavel. Avev’in uman in patratg amiaivel e pietus, alura cumpareva en il spievel in tal sfrignir ch’il diavel stueva rir da schluppar da si’invenziun maliziusa.

Tut tgi che frequentava sia scola – pertge ch’il diavel manav’ina scola da striegn – raquintava dapertut enturn ch’i saja capità in miracul. Uss possian ins vesair per propi, schevan els, co ch’i stettia cun il mund e cun ils umans. Els gievan en gir cun il spievel ed il davos na devi nagin pajais e nagin uman che na fiss betg cumparì lien en moda disfigurada. Uss vulevan els schizunt sgular sin tschiel e far giomias cun ils anghels ed il bun Dieu. Pli ad aut ch’els sgulavan cun il spievel e pli fitg che quel rieva – talmain ch’els na vegnivan strusch d’al tegnair. Ma els èn sgulads vinavant ed èn vegnids adina pli datiers da Dieu e dals anghels. Tuttenina ha il spievel fatg ina tala risada ch’el als è dà or da maun, è crudà per terra e siglì en tschient milliuns tocs.

Entras quai ha il spievel be anc chaschunà dapli confusiun ch’avant. Ina part da las stgaglias eran be pitschninas, sco graunins da sablun, e sgulavan per l’entir mund enturn. Arrivavan ellas en ils egls dals umans, restavan ellas fermadas e faschevan ch’ils umans vesevan tut il cuntrari, u ch’els avevan be egls per quai ch’era davantdavos. Mintga stgaglietta aveva numnadamain mantegnì la medema forza sco quai ch’il spievel entir aveva possedì. Tar intgins umans era ina stgaglia schizunt penetrada en il cor. A quests poverets schelava il cor e daventava sc’in toc glatsch. Autras stgaglias eran talmain grondas ch’ins las pudeva duvrar sco fanestras. Ma paupra tgi che guardava sin ses amis tras questas fanestras! Ulteriuras parts dal spievel han ins integrà en egliers. E lura devi il detg battibugl sch’ils umans vulevan purtar quests egliers per vesair meglier e per esser gists.

Il diavel dentant, vesend tut quai, sa scurlattava dal rir e quai al fascheva empernaivlas sguzias. Ma ordadora sgulavan anc adina pitschnas stgaglias per l’aria enturn, sco quai che nus vegnin gist a vesair...

Segund’istorgia

In pitschen mattet ed ina pitschna mattetta

Dadens en la gronda citad viveva blera glieud ed igl aveva uschè bleras chasas che betg mintgin pudeva sa prestar in pitschen iert; perquai stuevan ils blers sa cuntentar cun trair flurs en vaschs. Qua vivevan er dus uffants ch’eran bain povers, ma che possedevan tuttina in iert ch’era in pau pli grond ch’in vasch da flurs. Els n’eran betg frar e sora, ma sa chapivan sco sch’els tutgassan ensemen. Ils geniturs abitavan en duas abitaziuns sut il tetg ch’eran situadas gist ina visavi l’autra. Là nua ch’ils dus tetgs da las chasas vischinas sa tutgavan, duvrav’ins be passar sur la chanal e gia arrivav’ins da la fanestra d’ina abitaziun a l’autra.

Davant la fanestra avevan ils geniturs mintgamai plazzà ina chascha da lain. En omaduas creschivan ervas da cuschina ed in pitschen roser che pruiva grondius. Ils geniturs avevan gì l’idea da plazzar questas chaschas a travers la chanal, uschia ch’ellas tanschevan bunamain d’ina fanestra a l’autra e vesevan ora sco rempars da flurs. Or da las chaschas pendevan frastgas d’arveglia. E la roma dals rosers sa sturtigliava enturn las fanestras e s’enclinava sin tala moda ch’i veseva ora sc’in portal da feglia e flurs. Las chaschas eran fitg autas ed ils uffants savevan ch’els na dastgavan betg raiver siador. Persuenter survegnivan els savens la lubientscha d’ir ora ensemen sut ils rosers. Qua sesevan els sin lur sutgettas e giugavan leds e cuntents.

Durant l’enviern stuevan els interrumper quest’occupaziun. Las fanestras eran savens scheladas dal tuttafatg. Ma qua stgaudava mintg’uffant ina munaida sin pigna e tegneva quella encunter la fanestra. Quai deva lura ina pitschna fora e tras quella glischava mintgamai in egl d’in dals dus uffants. Il pitschen mattet aveva num Carli e la pitschna mattetta Grettina. La stad arrivavan els en in hui in tar l’auter, l’enviern percunter stuevan els l’emprim descender e puspè muntar tut las stgalas, entant ch’i cuflava ordadora.

«Quai èn ils avieuls alvs che schauman», ha ditg la tatta.

«Han els er ina regina?», ha dumandà il pitschen mattet, pertge ch’el saveva ch’ils vairs avieuls hajan ina.

«Geabain!», ha respundì la tatta. «Ella è la pli gronda da tuts e sgola entamez il smugl. E mai ch’ella ruassass per terra; adina puspè sgola ella siadora en il nivel nair. Notgs d’enviern sgola ella tras las vias da la citad e guarda da las fanestras viaden. E lura schelan questas misteriusamain, sco surtratgas cun flurs.»

«Gea, quai hai jau gia vis!», han clamà ils uffants sco ord ina bucca ed uss savevan els ch’i saja vair.

«Poi esser che la regina da la naiv entra tar nus?», ha dumandà la pitschna mattetta.

«Lascha be vegnir ella», ha respundì il mattet. «Jau la tschent sin la pigna chauda e lura lieua ella!»

Ma la tatta al ha stritgà sur ils chavels ed ha alura raquintà autras paraulas.

La saira, cura ch’il pitschen Carli era a chasa e gia mez svestgì, è el raivì sin la sutga ed ha guardà tras la pitschna fora. Dadora bischavi ed in dals flocs, il pli grond, è restà fermà vi da l’ur d’ina da las chaschas da flurs. El è vegnì pli e pli grond. Il davos steva là ina vaira dunna en in vestgì tut alv fatg sco or da milliuns flocs da naiv. La dunna era bella e fina, da spir glatsch glischant e tuttina viventa. Ses egls traglischavan sco duas pitschnas stailas, ma els eran senza paus e ruaus. Ella ha guardà vers la fanestra e salidà cun il maun. Il mattet ha piglià tema ed è siglì giu da la sutga; ed igl al ha parì sco sch’in grond utschè sgulass davant la fanestra vi.

L’auter di eri frestg e cler – e d’in mument sin l’auter èsi vegnì primavaira. Il sulegl glischava, las plantas pruivan, las randulinas bajegiavan lur gnieus, las fanestras vegnivan avertas ed ils dus uffants sesevan puspè en lur pitschen iert, lunsch siador sur tutta travaglia.

Las rosas flurivan questa giada tut aparti. En ina chanzun che la pitschna mattetta aveva emprendì durant la stad vegnivan medemamain avant rosas. Qua ha ella stuì pensar a sias atgnas flurs ed ha chantà avant al pitschen mattet la chanzun. Ed uss chantavan els ensemen:

«Rosas creschan en la val,

Ans fan palais il vair Nadal.»

Ils uffants han prendì in l’auter per il maun, han bitschà las rosas, guardà en la glisch dal sulegl e discurrì cun quella sco sch’il bambin sez fiss preschent. O tge bels dis da stad che quai eran e quant plaschaivel che tut era ora là sper ils rosers – che flurivan per maina chalar!

In di sesevan Carli e Grettina e guardavan in cudesch da maletgs. L’ura baselgia deva gist las tschintg che Carli ha ditg: «Aua, i m’ha furà en il cor! Ed uss m’è sgulà insatge en l’egl!»

La pitschna mattetta ha tschiffà ses chau ed el ha tschegnà, ma ins na veseva nagut.

«Jau crai ch’i saja davent!», ha el ditg. Ma en vardad eri anc là. Igl era numnadamain in pitschen graunin dal spievel da striegn ch’era rut, savais, da quel che fascheva vegnir trid quai ch’era bel e che rendeva vesaivel tut quai ch’era nausch e plain mendas. Ed il pover Carli aveva survegnì ina stgaglia directamain en il cor, il qual dueva bainprest daventar sco or da glatsch. Bain na faschevan ils pitschens tocs da vaider betg pli mal, ma els eran anc adina qua.

«Pertge bragias ti?», ha el ditg. «Uschia vesas ti ora trid! A mai na manca gea nagut!» «Bua!», ha el clamà tuttenina, «questa rosa là è plain verms e guarda, questa qua crescha tort! Atgnamain n’èn ellas insumma betg bellas! Gist sco las chaschas en las qualas ellas sa chattan!» Cun quests pleds ha el dà cun il pe cunter la chascha e stgarpà giu las duas rosas.

«Carli, tge fas ti?», ha clamà la pitschna mattetta. E cura ch’el ha vis ch’ella era tut tementada, ha el anc stgarpa giu ina rosa ed è lura sbrigà da sia fanestra viaden, davent da la pitschna chara Grettina.

Sch’ella vegniva pli tard cun il cudesch da maletgs, sche scheva el che quai saja rauba da pops; e sche la tatta raquintava paraulas, sche aveva el adina da metter en dumonda tut. Sch’el aveva la chaschun, sche chaminava el suenter a la tatta, metteva si egliers e discurriva sco ella. Quai fascheva el uschè bain che tut la glieud stueva rir. Gia suenter curt temp era Carli bun da far suenter tut las persunas da l’entira via. El imitava tut quai ch’era agen e trid e la glieud scheva: «Quest mattet sto esser vaira scort!» Ma en vardad eri il vaider en ses egl ed il vaider en ses cor che faschevan tut quai. Gea, el cutizzava schizunt Grettina, schebain che quella era fitg chara cun el.

Ses gieus èn daventads tut auter che pli baud, bler pli da creschì. In di d’enviern, cura ch’i naveva, è el vegnì cun ina gronda marella, ha tegnì viadora il chantun da ses mantè ed ha laschà dar ils flocs da naiv sisur. «Guarda tras il vaider, Grettina!», ha el ditg e mintga floc daventava grond e veseva ora sco ina bellezza flur u sco ina staila da diesch pizs. Igl era propi bel da guardar. «Vesas ti quant perfetg che quai è!», ha ditg Carli. «Quai è bler pli bel da guardar che las vairas flurs, senza macla ed uschè bain ordinà, sche be ils flocs na luassan betg!»

Pauc suenter è Carli vegnì cun gronds guants e cun sia scarsola si dies ed ha ditg a Grettina: «Jau dastg scursalar sin la plazza gronda, là nua ch’ils auters mattets fan termagls!», e gia era el davent.

Sin la plazza fermavan ils mattets ils pli giagliards lur scarsolas vi da las schlieusas da la glieud che gieva sperasvi e sa laschavan trair suenter in toc. Quai gieva grondius. Cur ch’els eran entamez il gieu, è tuttenina vegnida sperasvi ina gronda schlieusa tut alva. En quella seseva insatgi cun en in mantè da pail alv e cun si ina chapitscha alva.

La schlieusa è ida duas giadas enturn la plazza; Carli ha fermà vidlonder sia pitschna scarsola ed uss laschava el trair suenter. I gieva pli e pli spert e directamain viaden en la proxima via. La persuna che manava la schlieusa ha guardà enavos e dà dal chau; igl era sco sch’els s’enconuschessan. Mintga giada che Carli vuleva far liber la scarsola, fascheva la persuna puspè in segn cun il chau, uschia che Carli restava tschentà. Els èn la finala sortids tras la porta da la citad. Qua hai cumenzà a naiver uschè fitg ch’il mattet na veseva betg pli ses agen maun davant sai. La cursa cuntinuava anc adina. Spert ha el laschà crudar la corda per vegnir liber da la schlieusa, ma quai n’ha gidà nagut. La scarsola è restada fermada ed il viadi cuntinuava sco il vent. Qua ha el clamà tut dad aut, ma nagin n’al ha udì; i bischava e la schlieusa sgulava vinavant. Mintgatant devi segls sco sche la schlieusa sgulass sur foss e saivs. Carli era tut tementà e vuleva dir il babnoss, ma ad el vegnivan endament be ils amulains.

Ils flocs da naiv vegnivan pli e pli gronds, fin ch’els vesevan ora sco grondas giaglinas alvas. D’in mument sin l’auter èn quellas siglidas da la vart e la schlieusa è sa fermada. La persuna che manava è stada en pe. Il mantè e la chapitscha eran dal tuttafatg da naiv, igl era ina dama, gronda e fina, d’in alv traglischant, igl era la regina da la naiv.

«Nus essan viagiads bain!», ha ella ditg. «Ma ti na vegns bain betg a schelar! Ve qua, sut mia pel d’urs!» Ed ella al ha tschentà sper sai sin la schlieusa e zuglià en la pel ch’igl al pareva sco da sfundrar en ina cufla.

«Has anc adina fraid?», ha ella dumandà e bitschà ses frunt. Oh, quai era pli fraid che glatsch ed è penetrà fin en ses cor ch’era gia avant mez schelà. El ha gì il sentiment da stuair murir, ma be in pitschen mument; suenter steva el puspè bain e na sentiva nagut pli da la fradaglia enturn el.

«Mia scarsola! N’emblida betg mia scarsola!», èn stads ils emprims pleds ch’el è vegnì da dir. Ella l’ha fermà vi d’ina da las giaglinas alvas e quella è sgulada suenter cun la scarsola a dies. La princessa al ha bitschà ina segunda giada e suenter aveva el emblidà la pitschna Grettina, la tatta e tuts da chasa.

«Uss na survegns ti nagins bitschs pli», ha ella ditg, «pertge ch’uschiglio ta bitsch jau a la mort!»

Carli l’ha guardà, ella era fitg bella, ina fatscha pli sabia e graziusa na pudeva el betg s’imaginar. Ella n’al pareva betg pli da glatsch sco pli baud, cura ch’ella steva avant fanestra ed al fascheva adia. En ses egls era ella perfetga ed el n’aveva nagina tema pli. El l’ha raquintà ch’el saja bun da far quints a chau, schizunt cun fracziuns, ch’el enconuschia la grondezza dal pajais ed il dumber dals abitants; ma ella fascheva be bucca da rir. Qua ha el gì il sentiment che sia savida na bastia anc adina betg ed ha guardà siadora en il tschiel infinit... Ed ella è sgulada siadora cun el, lunsch viaden en il nivel nair, ed il stemprà furiava ed i tunava sco sch’el chantass veglias chanzuns. Els sgulavan sur guauds e lais, sur mars e pajais; sut els ramurava il vent fraid, ils lufs urlavan, la naiv traglischava e sur quella sgulavan ils corvs nairs a cratschlond. Ma survart glischava la glina, gronda e clera, e quella ha Carli contemplà l’entira lunga notg d’enviern. E durant il di durmiva el als pes da la regina da la naiv.

Terz’istorgia

L’iert da flurs da la dunna da striegn

Ma co èsi ì cun la pitschna Grettina suenter che Carli n’era betg returnà? E nua era el pomai restà? – Nagin n’era bun da respunder questa dumonda. Ils mattets savevan be ch’el aveva fermà sia scarsola vi d’ina gronda schlieusa, che quella era passada per lung la via e svanida tras la porta da la citad. Ma nagin na saveva nua ch’el saja ì a finir. Tuts èn sinaquai daventads fitg trists; surtut Grettina ha spons grossas larmas ed era mez desperada. La finala han ins manegià ch’el saja naja en il flum che curra sper la citad. Oh, tge dis d’enviern lungs e trists che quai eran!

Suenter è arrivada la primavaira e cun ella il chaud sulegl.

«Carli è mort!», ha ditg la pitschna Grettina.

«Quai na crai jau betg!», ha ditg il sulegl.

«El è mort!», ha ella ditg a las randulinas.

«Quai na cartain nus betg!», han ditg las randulinas ed il davos na carteva la pitschna Grettina er betg ch’el saja mort.

«Jau vi trair en mes novs chalzers cotschens», ha ella ditg ina damaun, «quels che Carli n’ha anc mai vis, e lura vi jau ir ora sper il flum e dumandar quel suenter el!»

Igl era anc baud la damaun, ella ha dà in bitsch a la tatta che durmiva anc, ha tratg en ils chalzers cotschens ed è ida tut persula tras la porta da la citad viadora tar il flum.

«Èsi vair che ti has prendì mes camarat da gieu? Jau ta dun mes chalzers cotschens, sche ti m’al das enavos!»

Ed igl era sco sche las undas consentissan misteriusamain. Qua ha ella prendi ses chalzers cotschens ch’ella aveva uschè gugent ed ha bittà quels en il flum. Ma els èn sa tschentads datiers da la riva e las pitschnas undas als han puspè manà sin la terra. Igl era sco sch’il flum na vuless betg prender quai ch’ella aveva il pli gugent, damai ch’el n’aveva gea er betg il pitschen Carli. Grettina ha pensà ch’ella n’haja betg bittà ils chalzers lunsch avunda. Perquai è ella ida en ina bartga che sa chattava en la channa, è ruschnada il pli orasum da quella ed ha bittà da là anora ils chalzers en l’aua. Ma la bartga n’era betg fermada e tras il moviment che la mattetta ha fatg è la navetta glischnada davent da la terra. Grettina ha remartgà quai ed è spert currida enavos, ma avant ch’ella ha pudì siglir giu da la bartga, era quella gia in tschancun davent da la riva e vegniva pli e pli sperta.

Qua ha la pitschna Grettina tschiffà gronda tema ed ha cumenzà a bragir. Ma nagin n’ha udì ella auter ch’ils paslers e quels na la pudevan betg purtar sin terra. Ma els èn sgulads per lung da la riva e chantavan sco per la consolar: «Qua essan nus, qua essan nus!» La bartga avanzava cuntinuadamain cun il current. La pitschna Grettina seseva tut ruassaivel cun be ils chaltschiels vi dals pes; ses pitschens chalzers cotschens nudavan davos la bartga, ma els na pudevan betg suenter a quella.

Da las varts dal flum eri bellin, cun flurs, veglias plantas e spundas cun nursas e vatgas, ma betg olma era da vesair. «Forsa ch’il flum ma maina tar il pitschen Carli!», ha pensà Grettina. Quai l’ha fatg vegnir da buna luna ed ella è s’auzada ed ha contemplà uras a la lunga las bellas rivas verdas.

Alura è ella arrivada en in grond iert da tschareschas, nua ch’igl aveva ina pitschna chasa cun fanestras d’in cotschen e blau remartgabel. Plinavant aveva la chasetta in tetg da strom ed en il liber stevan dus schuldads da lain che mettevan l’arma sin il givè cur ch’ina nav passava.

Grettina ha clamà, perquai ch’ella pensava ch’els sajan vivs; ma els n’han sa chapescha betg respundì. Ella è vegnida fitg datiers dad els, il flum manava la bartga directamain en direcziun da la terra. Grettina ha anc clamà pli dad aut e qua è sortida da la chasa ina veglietta che pusava sin ina channa. Sin chau purtava ella in grond chapè da sulegl ch’era ornà cun maletgs da las pli bellas flurs.

«Ti pover uffant!», ha ditg la veglietta. «Co es ti pomai arrivà sin il grond flum ch’ha manà tai uschè lunsch viador en il mund?» Ella è passada giu sper l’aua, ha tschiffà la bartga cun sia channa, ha tratg quella a la riva ed auza ora la pitschna mattetta.

Grettina era cuntenta d’arrivar sin terra, schebain ch’ella aveva in zic tema da la dunna.

«Ve e raquinta tgi che ti es e co che ti es arrivada nà qua», ha ditg la veglietta.

Qua ha Grettina cumenzà a raquintar; la veglietta dentant scurlattava be il chau e scheva: «Hm! hm!» Cur che Grettina è stada a fin, ha ella dumandà la veglietta sch’ella n’haja betg vis il pitschen Carli. La dunna ha ditg da na, ma el vegnia bain anc a passar; ella na duaja betg esser trista, mabain sagiar las tschareschas e contemplar sias flurs. Quellas sajan pli bellas ch’en mintga cudesch da maletgs e mintgina saja buna da raquintar in’istorgia. Alura ha ella prendì Grettina per il maun, è ida cun ella en chasa ed ha serrà l’isch.

Las fanestras giaschevan fitg ad aut ed ils vaiders eran cotschens, blaus e mellens, uschia che quai deva ina glisch tut speziala. Ma sin maisa eran las pli bellas tschareschas e Grettina ha pudì sagiar tantas sco ch’ella ha vulì. Durant ch’ella mangiava, ha la veglietta petgnà ses chavels cun in petgen dad aur. Ils chavels èn sa tschurrads ed han cumenzà a glischar tut mellen enturn la pitschna chara fatscha ch’era radunda e bella sc’ina rosa.

«Ina chara mattetta sco ti hai jau gia adina giavischà!», ha ditg la veglietta. «Ti vegns a vesair, quant bel ch’igl è da viver ensemen!» Cun petgnar a Grettina ils chavels, ha quella emblidà pli e pli ses camarat Carli. La dunna veglia pudeva numnadamain far striegn; ma ina nauscha stria n’era ella betg. Ella fascheva be in zic striegn per ses agen plaschair e vuleva salvar Grettina per sai. Perquai è ella ida ora en iert ed ha stendì ora la channa sur ils rosers. Schebain che quels eran en plaina fluriziun, èn els immediat sfundrads en il stgir da la terra, uschia ch’ins gnanc veseva pli nua ch’els sa chattavan pli baud. La veglietta aveva numnadamain tema che Grettina pensia a sias atgnas rosas sch’ella vesia ils rosers en ses iert, ch’ella sa regordia lura dal pitschen Carli e veglia ir davent.

Uss ha la veglietta manà Grettina en l’iert da flurs. Tge odur e tge bellezza enturn enturn! Tut las flurs pussaivlas che flureschan da la primavaira fin l’atun flurivan qua a medem temp. Nagin cudesch da maletgs n’avess pudì esser pli bel e plain colur. Grettina è currida enturn dal plaschair ed ha giugà, fin ch’il sulegl è ì da rendì davos ils auts tschareschers. Alura ha ella survegnì in bel letg cun plimatschs da vali cotschen, emplenids cun violas odurantas. Ed ella ha durmì e siemià uschè bain, sco che be ina regina po far quai il di da sias nozzas.

L’autra damaun ha ella puspè giugà cun las flurs en il chaud sulegl. Ed uschia èn passads blers dis. Grettina enconuscheva mintga flur; ma er sch’igl eran fitg bleras, aveva ella tuttina il sentiment ch’ina manchia. Tgenina che quai era, na la vegniva dentant betg endament. In di seseva ella e contemplava il chapì da la dunna veglia cun las flurs malegiadas; e gist la pli bella da tuttas era ina rosa. La veglietta aveva emblidà da sfruschar davent quella, cur ch’ella aveva bandischà las autras en la terra. Ma uschia vai, sch’ins n’è betg adina qua cun ils patratgs! «Tge!», ha ditg Grettina, «n’hai qua naginas rosas?» Ella è currida tras las eras ed ha tschertgà e tschertgà – ma adumbatten. Qua è ella sesida giu ed ha cumenzà a bragir. Ma sias larmas èn crudadas gist là, nua ch’in roser era sfundrà. Strusch che las larmas chaudas han bagnà la terra, è la planta puspè cumparida ed era en ina fluriziun sco avant. Grettina ha embratschà il roser e bitschà las rosas. Ed ella è sa regurdada da las bellezza rosas a chasa ed entras lezzas er dal pitschen Carli.

«Oh, co che jau sun vegnida tegnida si!», ha ditg la pitschna mattetta. «Jau vuleva gea ir a tschertgar il pitschen Carli!» «Na savais vus betg nua ch’el è?», ha ella dumandà las rosas. «Cartais vus ch’el saja mort?»

«Mort n’è el betg», han respundì las rosas. «Nus essan gea stadas en la terra e là en tut ils morts; ma Carli n’era betg là!»

«Grazia!», ha ditg la pitschna Grettina. Ed ella è ida tar las autras flurs, ha guardà en lur chalesch e dumandà: «Na savais vus betg, nua ch’il pitschen Carli è?»

Ma mintga flur steva en il sulegl e siemiava si’atgna paraula u istorgetta. Da quellas ha Grettina udì fitg bleras, ma nagina flur na saveva insatge da Carli.

Sche tge scheva pia la gilgia cotschna?

«Audas il schumber? Bum! Bum! Igl èn be dus tuns, adina bum! bum! Taidla il chant funeber da las dunnas! Taidla il clom dals sacerdots! – En ses lung mantè cotschen stat la dunna hinduista sin il schafot, entant che las flommas serpegian enturn ella e ses um barmier. Ma la dunna pensa al vivent qua en il rudè, ad el ch’ha egls che ardan pli chaud che las flommas, ad el ch’ha il fieu dals egls che muventa ses cor pli fitg che las flommas che vegnan bainbaud ad arsentar ses corp e midar el en tschendra. Po la flomma dal cor murir en la flomma dal schafot?»

«Jau na chapesch betg quai!», ha ditg la pitschna Grettina.

«Quai è mi’istorgia!», ha respundì la gilgia cotschna.

E tge ha ditg la curegia d’er?

«A l’ur da la vietta champestra sa chatta in chastè. Enturn ils vegls mirs da colur cotschna crescha siadora in semperverd fitg spess, in fegl suenter l’auter, fin si tar il balcun. E là stat ina bella mattetta. Ella sa stenda sur la balustrada e guarda da la via giuadora. Nagina rosa vi dal rom n’è uschè frestga sco ella, nagina flur ch’il vent porta davent dal mailer n’è uschè ligera sco ella. Taidla co che ses vestgì da saida schuschura en il vent! Na vegn el betg anc?»

«Manegias ti Carli?», dumonda la pitschna Grettina.

«Jau discur be da mia paraula, da mes siemi!», ha respundì la curegia d’er.

E tge di la pitschna flur da la naiv?

«Tranter plantas penda ina lung’aissa vi da suas, quai è la ballabaina. Duas mattettas charinas, vestgidas en alv sco la naiv e cun lungs bindels verds vi dals chapels, sesan e ballantschan vi e nà. Il frar, ch’è pli grond ch’ellas, stat en pe sin l’aissa e tegna ses bratsch enturn la suga. En in maun ha el in pitschen cup, en l’auter ina pipa d’arschiglia cun la quala el fa borlas da savun. La ballabaina ballantscha vi e nà e bellas borlas da tuttas colurs sgolan enturn. La davosa penda anc vi dal chau da la pipa e sa muventa en il vent; la ballabaina ballantscha. Il pitschen chaun nair, lev sc’ina borla, stat sin las chommas davos e vul er ballantschar. Ma la ballabaina sgola, il chaun croda, giappa ed è vilà. Ils auters al rian or, las borlas schloppan. – Mia chanzun è in’aissa che ballantscha, in maletg da stgima che schloppa!»

«I po bain esser charin, quai che ti dis; ma ti raquintas en in tun uschè trist e na menziuneschas gnanc il pitschen Carli.»

Tge din las giacintas?

«Igl era ina giada trais bellas soras, miaivlas e finas. Ina aveva en in vestgì cotschen, ina in blau e la terza in verd. Maun en maun sautavan ellas sper il lajet en il cler da la glina. Quai n’eran betg dialas, igl eran umans. Qua hai cumenzà a savurar dultsch e las mattettas èn svanidas en il guaud. L’odur è vegnida pli e pli ferma. Alura èn glischnads trais vaschels cun en las bellas mattettas or dal guaud ed èn ids vi sur il lai; baus-glisch sgulatschavan suravi sco pitschnas lampas. – Dorman las mattettas che sautavan u èn ellas mortas? L’odur da flurs di ch’i sajan mortas; il zain da la saira tucca il chant da bara.»

«Ti ma fas vegnir tut trista!», ha ditg sinaquai la pitschna Grettina. «E ti savuras uschè ferm; quai ma fa pensar a las trais mattettas mortas! Ah, è il pitschen Carli propi mort? Las rosas èn stadas giu en la terra ed ellas han ditg da na!»

«Gling, glang!», han brunsinà las giacintas. «Nus na scalinain betg per il pitschen Carli, nus n’al enconuschain gnanca! Nus chantain be nossa chanzun, la suletta che nus savain!»

E Grettina è ida tar la flur-paintg che cuchegiava or da la feglia verda glischanta. «Ti es in pitschen sulegl traglischant!», ha ditg Grettina. «Di a mai, sas ti nua che mes cumpogn da gieu è?»

La flur-paintg glischava ad in glischar ed ha guardà sin Grettina. Tge chanzun vegniva ella bain a chantar? Er quella na dueva raquintar nagut da Carli.

«En ina pitschna curt glischava il char sulegl l’emprim di da primavaira. Ses radis chauds ruschnavan da las paraids alvas da la chasa vischina giuadora. Gist daspera creschiva l’emprima flur e traglischava sco dad aur en il chaud dal sulegl. La veglia tatta seseva dadora en sia sutga. En quel mument è la biadia, ina povra bella fantschella, returnada d’ina curta visita ch’ella aveva fatg. Ella ha bitschà la tatta. Ed il bitsch benedì cuntegneva aur, aur da ses cor. Aur en bucca, aur en il fund, aur l’ura da la damaun! Vesas, quai è mia pitschna istorgia!», ha ditg la flur-paintg.

«Mia povra veglia tatta!», ha suspirà Grettina. «Gea, ella lascha segiramain encrescher per mai ed è trista sco quai ch’ella è stada tar Carli. Ma jau return prest a chasa, e lura al main jau cun mai. – Dumandar las flurs na porta nagut; ellas enconuschan be lur atgna chanzun e n’han naginas novas!» Lura ha ella lià si ses pitschen vestgì per ch’ella possia chaminar pli spert.

Ma cun currer davent l’ha la narcissa tutgà vi da la chomma. Qua è la mattetta sa fermada ed ha guardà sin la lunga flur melna. «Sas ti forsa insatge?», ha ella dumandà ed è s’enclinada dal tuttafatg sur la flur. E tge ha quella ditg?

«Jau ves mamezza, jau poss observar mamezza», ha ditg la narcissa. «Oh, co che jau savur bain! – Sin in pitschen balcun stat ina sautunza mez vestgida. Ella trapligna baud sin ina chomma, baud sin omaduas e zappitscha l’entir mund; si’apparientscha n’è nagut auter ch’in’emprova d’engianar. Ella derscha aua or da la chanta da té sin insatge ch’ella tegna enta maun; igl è il corset – nettezza è ina buna chaussa! Il vestgì alv penda vi d’in crutsch; er quel ha ella lavà cun agid da la chanta da té e laschà sientar sin tetg. Ella tira en il vestgì e metta il faziel mellen-safran enturn culiez, uschia para il vestgì pli alv. Pes ad aut! Guarda, co ch’ella fa parada sin ses moni! Jau ves mamezza, jau poss observar mamezza!»

«Tge m’emporta quai!», ha ditg Grettina. «Ti na ma dovras betg raquintar quai!» Ed ella è currida vers la sortida da l’iert.

L’isch era serrà, ma ella ha smatgà sin la sava da ruina fin che quella ha dà suenter. La porta è s’averta e Grettina è ida a pe blut viadora en il mund. Trais giadas ha ella guardà enavos, ma ella n’ha vis nagin che l’avess persequità. Tuttenina na pudeva ella betg pli chaminar ed ella è sesida sin in grond crap. Cun guardar enturn ha ella vis ch’i n’era betg pli stad, mabain fin d’atun. Quai n’aveva ella gnanc percurschì en il bel iert nua ch’il sulegl glischava adina e nua ch’igl aveva flurs da tut las stagiuns.

«O Dieu, co che jau ma sun retardada!», ha ditg la pitschna Grettina. «Igl è gia atun, jau na dastg betg ruassar!» Ed ella è stada en pe per cuntinuar il viadi.

Ma co ch’ils pitschens pes eran stanchels e plain plajas! Dapertut enturn eri fraid e criv; ils lungs fegls dal salesch eran tut mellens e la prugina daguttava d’in cuntin; in fegl suenter l’auter crudava per terra. Sulettamain il parmuglier purtava anc fritgs, ma quels gustavan amar che la bucca sa tirava ensemen. Oh, co che tut era grisch e grev!

Quart’istorgia

Prinzi e princessa

Grettina fascheva puspè in paus. Qua è siglì gist visavi ella in grond corv sur la naiv. Quel era sesì ditg, l’aveva observà e muentà ses chau. Uss ha el ditg: «Cra, cra! – bu’di, bu’di!» Meglier na saveva el betg discurrer, ma el manegiava bain cun la pitschna mattetta ed ha dumandà nua ch’ella giaja pomai tut persula or en il mund. Il pled ‹persula› ha Grettina chapì fitg bain e sentì tut quai che quel vul dir. Ed ella ha raquintà al corv si’entira vita e dumandà sch’el n’haja betg vis Carli.

Il corv ha dà plaunet dal chau ed ha ditg: «Quai pudess esser!»

«Tge? Crais ti propi?», ha ditg la pitschna mattetta ed avess bunamain smatgà or il corv, uschè fitg al ha ella bitschà.

«Ta calma, ta calma!», ha ditg il corv. «Jau crai ch’i pudess esser il pitschen Carli! Ma pervi da la princessa ha el uss segiramain emblidà tai!»

«Viva el tar la princessa?», ha dumandà Grettina.

«Gea, taidla!», ha ditg il corv. «Ma igl è grev per mai da discurrer tia lingua. Enconuschas ti la lingua dals corvs? Lura savess jau raquintar meglier!»

«Na, quella n’hai jau betg emprendì!», ha ditg Grettina. «Ma la tatta saveva ella, ed er il patua dals uffants era ella buna da discurrer. Sche mo er jau l’avess emprendì!»

«Quai na fa nagut!», ha ditg il corv. «Jau raquint uschia sco che jau sai, ma bain na vegni betg ad ir!» Lura ha el raquintà quai ch’el saveva.

«En il reginavel, en il qual nus ans chattain uss, viva ina princessa ch’è fitg fitg perderta. Ella ha schizunt legì tut las gasettas dal mund e puspè emblidà ellas, uschè perderta è ella. Avant in temp seseva ella sin il tron, quai che n’è nagina lavur divertenta, e qua ha ella cumenzà a chantar ina chanzun: ‹Pertge na ma duess jau betg spusar?› ‹Gea, quai è propi vair›, ha ella ditg ed uschia ha ella decidì da sa maridar. Ma ella vuleva in um ch’era bun da respunder cur ch’ins discurriva cun el; in che na steva betg simplamain là e veseva ora nobel, pertge che quai era memia lungurus. Ella ha fatg vegnir ensemen tut las damas da la curt. Cur che quellas han udì tge ch’ella leva, èn ellas stadas intgantadas. ‹Quai ans plascha!›, schevan ellas. ‹Nus avain er gia pensà vi da quai!› – Ti ma pos crair mintga pled che jau raquint», ha ditg il corv. «Mia marusa è dumestia e po ir enturn dapertut en il chastè ed ella m’ha raquintà tut quai!» L’amanta era natiralmain er in corv. Pertge ch’in corv tschertga da ses pèr e gliez è adina in corv.

Las gasettas han immediat publitgà il num da la princessa enramà d’in ur da cors. Ins pudeva leger che mintga um giuven che vesia or bain possia vegnir sin il chastè a sa preschentar avant la princessa. E quel che discurria ch’ins sentia ch’el saja da chasa en la materia e che fetschia quai il meglier, quel veglia la princessa maridar! «Gea, gea!», ha ditg il corv. «Ti ma pos crair, tut quai è propi vair. Massa glieud è vegnida natiers, igl era sco en in furmicler, ma nagin n’è vegnì da persvader la princessa, ni l’emprim di ni il segund. Or en il liber eran tuts abels da discurrer bain, ma cur ch’els entravan tras la porta dal chastè e vesevan las guardias en argient e da las stgalas siadora ils servients en aur e las grondas salas illuminadas, lura vegnivan els tut confus. E cur ch’els stevan davant il tron nua che la princessa seseva, alura n’eran els buns da dir nagut pli, auter che da repeter il davos pled ch’ella aveva ditg. Ma quai n’interessava betg ella, d’udir anc ina giada il medem. Igl era sco sche la glieud avess survegnì en il chastè tubac da trair sin il magun e fiss s’endurmentada fin ch’els eran puspè ora sin via; lura pudevan els puspè discurrer. I stevan en retscha da la porta da la citad fin en il chastè. Jau mez sun stà là ed hai vis quai!», ha ditg il corv. «Els survegnivan fom ed avevan said! Ma en il chastè na devi gnanc in magiel aua. Bain avevan intgins dals pli perderts prendì cun els pischuttas; ma els na partivan quellas gnanc cun lur vischin. Els pensavan: ‹El duaja be vesair or fomentà, alura n’al prenda la princessa betg!›»

«Ma Carli, il pitschen Carli?», ha dumandà Grettina. «Cura è el vegnì? Era er el en la fulla da glieud?»

«Spetga, spetga, nus vegnin gist tar el! Il terz di è arrivada ina pitschna persuna ch’era senza char e chaval. Quella è chaminada leda e cuntenta directamain vers il chastè. Ses egls glischavan sco ils tes; el aveva bels chavels lungs, ma era uschiglio vestgì plitost poveret.»

«Quai era Carli!», ha ditg Grettina tut a giubilond. «Oh, alura al hai jau chattà!» Ed ella ha sblatschà en ils mauns.

«El aveva in pitschen turnister si dies!»

«Na, quai era segiramain sia scarsola», ha respundì Grettina, «pertge che cun scarsola è el ì or da chasa!»

«Quai po bain esser», ha ditg il corv, «jau n’hai betg guardà uschè bain. Ma jau sai da mia marusa ch’el n’è insumma betg vegnì gnervus cur ch’el è passà tras la porta dal chastè ed ha vis la guardia en argient ed ils servients en aur. El ha dà dal chau ed ha ditg ad els: ‹Quai sto esser lungurus da star sin la stgala, jau entrel pli gugent!›

Las salas tut splenduravan da las bleras glischs. Ils cussegliers e ministers gievan a pe blut e purtavan vaschella dad aur. Ins avess pudì vegnir or da senn; ma ses stivals sgriztgavan e tuttina n’aveva el nagina tema!»

«Quai è segiramain Carli!», ha ditg Grettina. «Jau sai ch’el aveva novs stivals; quels sgriztgavan en la stiva da la tatta!»

«Gea, els sgriztgavan», ha ditg il corv, «ma el è entra senza tema ed è chaminà directamain vers la princessa che seseva sin ina pierla gronda sc’ina roda da filar. Tut las damas da la curt cun lur fantschellas e cun las fantschellas da las fantschellas e tut ils chavaliers cun lur serviturs e cun ils serviturs dals serviturs ch’avevan sezs puspè in famegl eran postads enturn ella. E pli datiers da l’isch ch’els stevan e pli losch ch’els guardavan. Sin il famegl dal servitur dal servitur, che porta adina pantoflas, na dastg’ins strusch gughegiar da guardar, talmain losch stat el sin l’isch.»

«Quai sto esser orribel!», ha ditg la pitschna Grettina. «E tuttina ha Gionin survegnì la princessa?»

«Sche jau na fiss betg in corv, avess jau prendì ella! E quai malgrà che jau sun spusà. El duai avair discurrì uschè bain sco quai che jau sun bun da far cur che jau poss discurrer en la lingua da corvs. Quai m’ha ditg mia marusa dumestia. El era da buna luna e grazius; el n’era gnanc vegnì per dumandar il maun, mabain be per tadlar la sabientscha da la princessa. E quella al ha plaschì ed el ha plaschì ad ella.»

«Gea, quai era segiramain Carli!», ha ditg Grettina. «El era uschè perdert, el saveva far quints a chau cun fracziuns! – Oh, na vuls ti betg manar mai en il chastè?»

«Gea, quai è spert ditg!», ha manegia il corv. «Ma co faschain nus quai? Jau vegn a discurrer cun mia marusa; ella ans duai cussegliar tge far. Pertge che quai ta stoss jau dir: ina pitschna mattetta sco ti na survegn mai la lubientscha d’entrar!»

«Bain, quella survegn jau!», ha ditg Grettina. «Sche Carli auda che jau sun qua, vegn el immediat ora per mai!»

«Spetga sin mai vi là sper il giatter!», ha ditg il corv, ha fatg in segn cun il chau ed è sgulà davent. Pir tard la saira è el returnà. «Cra! cra!», ha el ditg. «Jau ta duaja salidar stagn e bain da mia marusa. E qua has in pitschen paun ch’ella ha prendì or da cuschina; là hai paun detg avunda e ti has segiramain fom! – I n’è betg pussaivel che ti vegnias en il chastè. Ti es gea a pe blut. Las guardias en argient ed ils servients en aur na lubissan betg quai. Ma na bragia betg, ti duajas tuttina pudair entrar. Mia marusa enconuscha ina pitschna stgala davos che maina en chombra da durmir ed ella sa nua ch’ella po tiers la clav.»

Els èn ids en curtin, sin la gronda alea nua ch’in fegl suenter l’auter crudava per terra. E cur ch’els han vis en il chastè a stizzar ina chazzola suenter l’autra, ha il corv manà Grettina tar in isch davos ch’era mez avert.

Oh, co ch’il cor da Grettina batteva da la tema e dal desideri! Ella sa sentiva sco da vulair far insatge nausch, ma ella vuleva gea be savair sch’il pitschen Carli saja là. Gea, el stueva esser là; en tutta clerezza veseva ella davant sai ses egls glischants e ses chavels lungs; ella veseva el a riend, sco pli baud cura ch’els sesevan ensemen a chasa sut las rosas. El vegniva segir ad esser cuntent da vesair ella, d’udir tge lung viadi ch’ella aveva fatg per el, da savair quant trists che tuts eran stads a chasa cura ch’el n’era betg returnà. Oh, tge tema e tge plaschair enina!

Uss èn els arrivads sin la stgala. Qua ardeva ina pitschna glisch sin ina stgaffa ed amez il palantschieu steva il corv dumesti, manava il chau sin tuttas varts e contemplava Grettina. Quella ha fatg in enclin sco quai che la tatta aveva mussà.

«Mes spus m’ha raquintà bler dal bun da Vus, mia pitschna mattetta», ha ditg il corv dumesti. «Voss curs da la vita è propi commuventond! – Prendai la glisch, jau vom ordavant. Nus giain questa via dretg ora, pertge che qua n’entupain nus nagin!»

«Jau hai il sentiment ch’insatgi saja gist davos nus!», ha ditg Grettina. E propi èn filadas sper els or creatiras che gievan sco sumbrivas per lung la paraid: chavals cun chommas satiglias e coma sgulanta, gidanters da chatscha, signurs e damas a chaval.

«Quai èn be siemis!», ha ditg il corv. «Quels van a prender cun sai a chatscha ils patratgs da l’auta signuria. Quai è gist bun, alura als pudais Vus observar meglier en letg. Ma jau sper che Vus vegnias a remunerar quai cur che Vus essas arrivada ad onur e renconuschientscha.»

«Betg dir da quai!», ha replitgà il corv da guaud.

Uss èn els arrivads en l’emprima sala; las paraids da quella eran d’in fin satin rosa cun flurs artifizialas. Qua èn ils siemis gia puspè filads sper els ora, ma uschè spert che Grettina n’ha betg gì temp da guardar sin l’auta signuria. Ina sala era pli bella che l’autra ch’ins vegniva bunamain sturn da guardar. La finala èn els arrivads en la stanza da durmir. Il palantschieu sura veseva ora sc’ina palma furmada or da feglia da vaider custaivel. Giun plaun pendevan dus letgs en furma da gilgias vi d’in gross moni dad aur. In dals dus letgs era alv, en quel giascheva la princessa; l’auter era cotschen ed en quel dueva Grettina tschertgar il pitschen Carli. Ella ha vieut da la vart in dals fegls ed ha vis ina tatona brina. – Oh, quai era Carli! – Ella ha clamà tut dad aut ses num ed ha tegnì la glisch vers el. En quel mument èn ils siemis puspè chavaltgads enavos en stanza, el è sa sveglià, è sa vieut ed – i n’era betg il pitschen Carli.

Il prinzi al sumegliava be da davos, ma giuven e bel era el. Ed or dal fegl da la gilgia alva ha cuchegia la princessa e dumandà tge ch’i saja. Qua ha la pitschna Grettina cumenzà a bragir ed ha raquintà si’entir’istorgia e tut quai ch’ils corvs avevan fatg per ella.

«Ti pover uffant!», han ditg il prinzi e la princessa ed els han ludà ils corvs e ditg ch’els na sajan betg vilads sin els, ma ch’els na duajan betg pli far da quai. Dal rest duajan els survegnir ina pajaglia.

«Vulais Vus esser libers», ha dumandà la princessa, «ni vulais Vus ina plazza stabla sco corvs da la curt, cun tut las vanzadiras da cuschina?»

Omadus corvs èn s’enclinads ed han rugà per la plazza stabla, pertge ch’els han pensà a pli tard e ch’i fiss bun d’avair insatge en lur vegls dis.

Il prinzi è vegnì or da ses letg ed ha laschà durmir Grettina lien, dapli na pudeva el propi betg far. Ella ha faudà ses mauns e pensà: «Quant buns ch’ils umans ed ils animals èn.» Alura ha ella serrà ses egls ed è s’endurmentada ruassaivlamain. Tut ils siemis èn puspè sgulads viaden. Els vesevan ora sco l’anghel da Dieu e tiravan ina pitschna scarsola e sin quella seseva Carli e deva dal chau. Ma tut quai era be in siemi e perquai era tut svanì cur ch’ella è vegnida alerta.

L’auter di han ins vestgì ella da chau a pe en saida e vali. Ins l’ha fatg amogna da restar en il chastè e da giudair bels dis. Ma ella ha be giavischà in pitschen char cun chaval ed in pèr chalzers, alura vuleva ella puspè viagiar viador en il mund a tschertgar Carli.

Ella ha survegnì chalzers ed in mongin ed è vegnida vestgida charin. E cur ch’ella ha vulì ir davent spetgava avant porta ina nova charrotscha da spir aur e la vopna dal prinzi e da la princessa traglischava sin quella sco ina staila. Viturin, servients e chavaltgaders – gea, era chavaltgaders avevi – sesevan cun curunas dad aur sin il chau. Il prinzi e la princessa sezs han gidà Grettina en la charrotscha ed han giavischà buna fortuna. Il corv da guaud, ch’era uss maridà, als ha accumpagnà ils emprims trais kilometers; el seseva sper Grettina, perquai ch’el na supportava betg da viagiar enavos. L’auter corv steva sin l’isch e fascheva adia cun las alas. El n’als accumpagnava betg, perquai ch’el pativa da mal il chau dapi ch’els avevan ina plazza stabla e magliavan memia bler. Endadens era la charrotscha cuvrida cun brezlas zutgeradas e sin ils sezs avevi fritgs e pitschnas pizieutas.

«Sta bain! Sta bain!», han clamà il prinzi e la princessa; la pitschna Grettina bragiva ed il corv era. – Uschia èn els viagiads in pèr miglias fin ch’er il corv ha dà adia e quai è stà il pli grev cumià insumma. El è sgulà sin ina planta ed ha sbattì uschè ditg cun sias alas sco quai ch’el ha vis a traglischar la charrotscha en la glisch dal sulegl.

Tschintgavla istorgia

La pitschna mattetta da bandits

Els èn ids tras il stgir guaud, ma la charrotscha glischava sc’in tizun. Quai è dà en egl als bandits ed ha fatg vegnir quels mez or da senn.

«Quai è aur! Quai è aur!», han els clamà, èn sa derschids sin ils chavals, han sturnì ils chavaltgaders, il viturin ed ils serviturs e stratg la pitschna Grettina or da la charrotscha.

«Ella è grassa, deliziusa ed emplenida cun nuschs!», ha ditg la veglia bandita ch’aveva zaidlas sc’in um e survantscheglias che pendevan sur ils egls giuadora.

«Quai è prest sc’in pitschen tschut engraschà! Co che quella vegn a gustar!» Ed ella ha tratg nauadora ses cuntè che traglischava ch’i fascheva tema be da guardar.

«Au!», ha clamà la bandita quasi a medem temp. Pertge che si’atgna figlia, ch’era dada ad ella a dies, ha mors ad ella en l’ureglia – e quai uschè selvadi e maltratg ch’igl era in plaschair da guardar. «Ti olma dal diavel!», ha sbragì la mamma e n’ha betg gì temp da stilettar Grettina.

«Ella duai giugar cun mai!», ha pretendì la pitschna mattetta da bandits.

«Ella ma duai dar il mongin ed il bel vestgì e durmir sper mai en mes letg!» Ed ella ha puspè mors che la bandita è siglida ad aut ed è sa vieuta en rudè. Tut ils bandits rievan e schevan: «Guardai co ch’ella sauta cun sia pitschna!»

«Jau vi mezza seser en la charrotscha!», ha lezza pretendì fin che la bandita ha dà suenter, pertge che la pitschna era maltratga e stinada. Là seseva ella uss cun Grettina ed els èn viagiads per munds e vals fin profund viaden en il guaud. La pitschna mattetta da bandits era tuttina gronda sco Grettina, ma pli ferma, spatlada e da pel stgira. Ils egls eran nairs sco charvun e guardavan in zic trist. Ella ha branclà Grettina ed ha ditg: «Els na duain betg mazzar tai uschè ditg che jau na sun betg vilada sin tai! Ti es bain ina princessa?»

«Na!», ha ditg Grettina ed ella ha raquintà tut quai ch’era succedì e mussà quant fitg ch’ella stimava Carli.

La mattetta dals bandits ha guardà sin ella tut serius, ha dà dal chau e ditg: «Els na duain betg mazzar tai, gnanc sche jau sun vilada sin tai – alura fatsch jau quai mezza!» Ed ella ha sientà a Grettina ils egls ed ha chatschà ses dus mauns en il bel mongin ch’era lom e chaud.

Uss è la charrotscha sa fermada. Els eran arrivads en la curt d’in chastè da bandits ch’era fess da sisum fin giudim. Da tuttas sorts corvs sgulavan or da las foras ed ils gronds buldocs che vesevan ora mintgin sco sch’el pudess tragutter in uman siglivan ad aut, ma els n’urlavan betg, pertge che gliez era scumandà.

Amez il palantschieu da crap da la gronda veglia sala sfimentada ardeva in grond fieu. Il fim sa tirava per lung dal palantschieu sura tschertgond ina sortida. En in’avnaun cuieva schuppa; e lieurs e cunigls brassavan vi da spiduns.

«Ti duais durmir questa notg cun mai sper tut mes pitschens animals!», ha ditg la pitschna bandita. Ellas han survegnì da baiver e da mangiar ed èn alura sa retratgas en in chantun nua ch’igl aveva strom ed in tarpun. Lasura sesevan dapli che tschient columbas sin lattas e fists e parevan da durmir. Ma ellas èn tuttina sa vieutas in pau, cur che las duas pitschnas mattettas èn arrivadas.

«Quellas tutgan tuttas a mai!», ha ditg la pitschna bandita. Ella ha tschiffà ina per ils pes e dà a quella ina scurlattada ch’ella tut sbittava cun las alas. «Bitscha ella!», ha la mattetta clamà e tegnì la columba en fatscha a Grettina. «Là sesan las columbas da guaud!», ha ella cuntinuà e mussà davos in pèr fists ch’eran fermads davant ina fora en il mir. «Questas duas qua èn columbas da guaud; ellas sgolan immediat davent, sch’ins na las tegna betg serradas en.»

«E quest qua è mes char e bun cumpogn, il vegl ren!» Cun quests pleds ha ella tschiffà per la corna in ren ch’aveva in rintg d’arom enturn culiez e ch’era fermà. «Er el stuain nus tegnair rentà, uschiglio curra el davent. Mintga saira fatsch jau sguzias ad el cun mes cuntè, da quai ha el la pli gronda tema!» Cun quests pleds ha la mattetta prendì in lung cuntè or d’ina fessa en il mir e laschà glischnar quel sur il culiez dal ren. Il pover animal ha dà davos ora, ma la pitschna mattetta da bandits ha be ris e tratg Grettina tar sai en letg.

«Vuls ti propi prender il cuntè cun tai en letg?», ha dumandà Grettina, guardond plain tema sin quel.

«Jau dorm adina cun cuntè!», ha respundì la mattetta da bandits. «Ins na sa mai tge che capita. Ma uss ma raquinta anc ina giada quai che ti has ditg dal pitschen Carli e daco che ti es ida viadora en il mund.» Grettina ha puspè cumenza da davant, entant che las columbas da guaud schuschuravan sur ellas en il chaset e che las autras columbas durmivan. La pitschna mattetta da bandits ha mess ses bratsch enturn culiez a Grettina, ha tegnì en l’auter maun il cuntè e cumenzà a durmir tut dad aut. Ma Grettina na pudeva betg clauder egl, pertge ch’ella na saveva betg sch’ella vegnia a viver ni murir. Ils bandits sesevan enturn il fieu, chantavan e bavevan e la bandita fascheva cupitgarolas. Oh, per la pitschna mattetta eri ina sgarschur da guardar.

Qua han las columbas da guaud ditg: «Gurr, gurr! Nus avain vis il pitschen Carli. Ina giaglina alva purtava sia scarsola entant ch’el sez seseva en la schlieusa da la regina da la naiv. Nus giaschevan en l’igniv cur ch’ella è sgulada bass sur il guaud; ella ha suflà sin nus pitschens che tuts èn morts danor nus duas. Gurr! gurr!»

«Tge schais vus si là?», ha clamà Grettina. «Nua va la regina da la naiv? Savais vus quai?»

«Ella è probablamain ida en Laponia, pertge che là hai adina naiv e glatsch! Dumonda il ren ch’è fermà vi da la suga.»

«Là hai glatsch e naiv, là èsi bel e bun!», ha ditg il ren. «Là pon ins siglir enturn libramain en las grondas valladas glischantas; là ha la regina da la naiv sia tenda da stad, ma ses chastè giascha plinensi vers il Pol dal Nord, sin in’insla che vegn numnada Spitzbergen!»

«O Carli, pitschen Carli!», ha suspirà Grettina.

«Uss stoss ti star airi», ha ditg la mattetta da bandits, «uschiglio ta chatsch jau il cuntè en il venter!»

L’autra damaun ha Grettina raquintà ad ella tut quai che las columbas da guaud avevan ditg. La mattetta da bandits ha guardà tut serius sin ella, ha dentant dà dal chau ed ha ditg: «I n’emporta betg, i n’emporta betg! – Sas ti, nua che la Laponia è?», ha ella dumandà il ren.

«Tgi pudess savair quai meglier che jau!», ha respundì l’animal cun egls traglischants. «Là sun jau naschì e creschi si, là sun jau siglì enturn en la naiv.»

«Taidla!», ha ditg la mattetta da bandits a Grettina, «ti vesas, tut ils umens èn davent, ma la mamma è anc qua ed ella resta a chasa. Ma vers mezdi baiva ella da la gronda buttiglia e s’endurmenta silsuenter. – Alura vegn jau a far insatge per tai!» Immediat è ella siglida or da letg, ha tschiffà a la mamma enturn culiez, ha tratg per ses barbis e ditg: «Bun di, mes charischem buc-chaura!» La mamma ha dà ad ella sin il nas che quel è vegnì cotschen e blau, ma tut per spir amur.

Uschespert che la mamma aveva bavì or da la buttiglia ed era silsuenter sa durmentada, è la mattetta da bandits ida tar il ren ed ha ditg: «I ma faschess bain plaschair da ta far anc bleras giadas sguzias cun il cuntè gizzà, pertge che lura es ti uschè legher da guardar. Ma i n’emporta betg, jau vi far liber tes sughet e ta gidar viadora, per che ti possias ir en Laponia. Ma ti stos currer spert e manar questa mattetta tar il chastè da la regina da la naiv, nua che ses cumpogn da termagl sa chatta. Ti has bain udì tge ch’ella ha raquintà, pertge ch’ella discurriva dad aut e ti avevas gizzà las ureglias.»

Il ren è siglì en pe dal plaschair. La mattetta da bandits ha auzà la pitschna Grettina si dies al ren e l’ha schizunt fermà e dà in pitschen plimatsch da seser. «I n’emporta betg», ha ella ditg, «qua has ti tes chalzers da pail, pertge ch’i vegn a far fraid. Il mongin salv jau per mai, quel è uschè charin! Pervi da quai na stos ti tuttina betg schelar. Qua has ti ils gronds guants senza detta da mia mamma, quels ta tanschan fin tar ils cumbels: tira en els! – Uss vesas ti ora vi dals mauns gist sco mia trida mamma!»

Grettina ha cumenzà a bragir dal plaschair.

«Jau na poss betg star ora che ti bragias!», ha ditg la pitschna mattetta da bandits. «Jau vi che ti guardias cuntenta; e qua has dus pauns e schambun, lura na dovras ti betg patir fom.» Tuttas duas chaussas èn vegnidas fermadas davos vi dal ren. La pitschna mattetta da bandits ha avert l’isch, ha carmalà viaden tut ils chauns gronds, ha taglià atras il sughet cun ses cuntè gizzà e ditg al ren: «Curra, ma dà bain adatg da la pitschna mattetta!»

Grettina ha stendì ils dus mauns cun ils guants senza detta vers la mattetta da bandits ed ha dà adia; e lura è il ren filà tant sco el pudeva per munts e vals, tras il grond guaud, tras palids e steppa. Ils lufs urlavan ed ils corvs sbragivan. Ed il tschiel era sco sch’el spidass fieu.

«Quai èn mias charezzadas glischs polaras!», ha clamà il ren, «guarda co ch’ellas glischan!» E quai al ha fatg currer anc pli spert, di e notg. Ils pauns èn ids a fin ed il schambun medemamain e lura èn els arrivads en Laponia.

Sisavla istorgia

La Lapona e la Finlandaisa

Cur ch’els èn sa fermads, stevan els avant ina miserabla chasetta; il tetg tanscheva fin giun plaun e l’isch era uschè bass che mintgin che vuleva ir en u vegnir ora stueva ir en venter. Qua abitava be ina veglia Lapona che cuschinava peschs en la glisch d’ina lampa dad ieli. A quella ha il ren raquinta l’entira istorgia da Grettina – ma ordavant anc si’atgna, pertge che quella al pareva bler pli impurtanta e Grettina aveva schelà talmain ch’ella na pudeva betg discurrer.
«Ah, vus poverets», ha ditg la Lapona. «Vus avais anc da far in lung viadi! Vus stuais ir tschient miglias fin a Finnmarken, pertge che là viva la regina da la naiv ora sin la champagna e lascha arder mintga saira fieus bengals. Jau scriv in pèr pleds sin in pesch setgentà, palpiri n’hai jau betg, ed al dun cun vus per la Finlandaisa là si; lezza as po gidar meglier che jau.»

E suenter che Grettina era sa stgaudada ed aveva mangià e bavì, ha la Lapona scrit in pèr pleds sin in pesch setgentà, ha ditg a Grettina da dar bain adatg da quai, ha puspè fermà ella sin il ren e quel è currì vinavant. L’entira notg glischavan las pli bellas glischs polaras blauas – e lura èn els arrivads en Finlanda ed han spluntà vi dal chamin da la Finlandaisa, pertge che lezza n’aveva gnanc isch.

Endadens eri ina tala chalira che la Finlandaisa gieva enturn mez niva; ella era pitschna e tschuffa da chau fin pe. Immediat ha ella avert a Grettina il vestgì e tratg ora ad ella ils guants senza detta ed ils stivals, pertge ch’uschiglio avess ella gì memia chaud. Alura ha ella mess al ren in toc glatsch sin il chau e cumenzà a leger quai che steva scrit sin il pesch. Suenter avair legì trais giadas il cuntegn saveva ella quel ordadora ed ella ha bittà il pesch en la chaldera da schuppa. Quel pudev’ins numnadamain anc mangiar ed ella na bittava mai davent insatge. Il ren ha puspè raquinta l’emprim si’atgn’istorgia e silsuenter quella da Grettina. La Finlandaisa ha tschegnà cun ses egls sabis, ma n’ha ditg nagut.

«Ti es sabia!», ha ditg il ren. «Jau sai che ti vegns da nuar tut ils vents dal mund cun in fil suernà; sch’il mariner schlia in dals nufs, survegn el bun vent, schlia el in auter, sufla el ferm e sch’el schlia il terz e quart, alura arriva in stemprà ch’ils guauds sa derschan. Na vuls ti betg dar a la pitschna mattetta ina bavronda ch’ella survegn la forza da dudesch umens e vegn da surventscher la regina da la naiv?»

«Forza per dudesch», ha ditg la Finlandaisa, «gea, quai fiss in bun agid!» Ella è ida tar in’aissa, ha prendì nauadora ina gronda pel enrullada ed ha avert quella. Qua eran scrits bustabs da bellezza e la Finlandaisa ha legì ch’il suaditsch culava ad ella giu dal frunt.

Ma il ren ha supplitgà uschè fitg per la pitschna Grettina e lezza guardava sin la Finlandaisa cun egls rugonts e plain larmas che quella ha puspè tschegnà cun ils egls, ha tratg il ren en in chantun ed ha – entant che quel ha puspè survegnì nov glatsch sin il chau – scutinà il suandant: «Il pitschen Carli è anc tar la regina da la naiv e tut al plascha là uschè bain ch’el ha il sentiment ch’i saja il meglier lieu dal mund. Ma quai deriva da quai ch’el ha survegnì ina stgaglia da vaider en ses cor ed in pitschen graunin da vaider en l’egl; quels ston ora sco emprim, uschiglio na vegn el mai in uman e la regina vegn a salvar la pussanza sur dad el!»

«Ma na sas ti betg dar a la pitschna Grettina insatge che dat ad ella la pussanza sur da tut?»

«Jau na sai betg dar ad ella dapli pussanza che quai ch’ella posseda gia! Na vesas ti betg, quant gronda che quella è? Na vesas ti betg, co che umans ed animals ston servir ad ella e quant bain ch’ella è vegnida a pe blut tras il mund? Ella na sa betg survegnir da nus sia pussanza; quella sesa en ses cor ed è nagut auter che l’innocenza d’in pitschen char uffant. Sch’ella na vegn betg sezza d’entrar tar la regina e d’allontanar dal pitschen Carli il vaider, alura na pudain nus betg gidar ella! Duas miglias davent da qua cumenza il curtin da la regina da la naiv, fin là pos ti purtar la pitschna mattetta. Maina ella tar la gronda chaglia che stat cun sias coclas cotschnas entamez la naiv, ma na perda betg blers pleds e fa prescha da turnar enavos.» Cun quests pleds ha la Finlandaisa auzà la pitschna Grettina sin il ren e quel è currì tge ch’el ha pudì.

«Oh, jau n’hai betg survegnì mes chalzers! Jau n’hai betg survegnì mes guants senza detta!», ha clamà la pitschna Grettina tras la fradaglia murdenta, ma il ren n’ha betg gì il curaschi da sa fermar ed è currì fin ch’el è arrivà tar la chaglia cun las coclas cotschnas. Là ha el laschà descender Grettina ed ha dà ad ella in bitsch sin la bucca, entant ch’in pèr grossas larmas al èn idas da las vistas giu. Lura è l’animal currì enavos tge ch’el ha pudì. Qua steva la povra Grettina uss, senza chalzers e senza guants, entamez la sgarschaivla fradaglia da la regiun da Finnmarken.

Ella è currida enavant uschè spert sco quai ch’ella ha pudì. Qua è vegnida encunter ad ella in’entira armada da flocs da naiv. Ma quels na crudavan betg giu dal tschiel; els eran fitg clers e plain glischs polaras. Quests flocs gievan guliv sur terra e pli datiers ch’els vegnivan e pli gronds ch’els eran. Grettina è sa regurdada quant gronds ed artifizials ch’els parevan, cur ch’ella als aveva contemplà tras il perspectiv. Ma quests qua eran anc bler pli gronds e starmentus, els eran vivs, igl eran ils avantposts da la regina da la naiv. Els faschevan la pli curiusa parita, intgins vesevan ora sco gronds e trids portgs spinus, auters sco entirs nufs furmads da serps che chatschavan ora lur chaus e puspè auters sco gross ursets als quals il pail steva dretg si; e tuts eran d’in alv glischant, tuts eran flocs da naiv vivents.

Qua ha la pitschna Grettina urà il babnoss ed igl era uschè fraid ch’ella veseva ses agen flad, quel vegniva sco fim or da sia bucca. Il flad vegniva pli e pli spess e furmava pitschens anghelets che creschivan pli e pli fitg sch’els tutgavan la terra. E tuts avevan chapellinas sin chau e scut e lantscha enta maun. Lur dumber è vegnì pli e pli grond e cur che Grettina aveva finì il babnoss era in’entira armada enturn ella. Els han chatschà lur lantschas en ils terribels flocs da naiv che quels èn ids en milli tocs e la pitschna Grettina è ida vinavant segira e cuntenta. Ils anghelets charsinavan ses mauns e ses pes, uschia ch’ella na sentiva betg pli uschè ferm la fradaglia ed ella è s’avanzada svelt vers il chastè da la regina.

Ma uss vulain nus guardar co ch’igl è ì cun Carli. El na pensava insumma betg vi da la pitschna Grettina ed il pli pauc avess el sminà ch’ella steva davant il chastè.

Settavla istorgia

Dal chastè da la regina da la naiv e tge ch’è capità lien pli tard

Las paraids dal chastè eran fatgas da naiv cuflada ensemen e fanestras ed ischs avevan ils vents crivs taglià ora. En tut aveva il chastè dapli che tschient salas, tuttas furmadas tenor las lunas dals cuflads. Il pli lung s’extendeva sur pliras miglias, tuts eran illuminads da fermas glisch polaras ed els eran vids, da glatsch, fraids e glischants. Divertiment na devi mai qua, gnanc in pitschen saut dad urs, tar il qual la cufla avess pudì far musica ed ils urs da glatsch avessan pudì ir sin las chommas davos e far smanis; mai n’avessi dà ina pitschna societad da teater ch’avess laschà clapragnar figuras da chasperet cun las buccas e splatschar animalets las toppas; mai n’avessi dà ina runda da café cun in zic baterlim da las giuvnas vulps alvas – vid, grond e fraid eri en las salas da la regina da la naiv. Las glischs polaras ardevan uschè regularmain ch’ins pudeva calcular cura ch’ellas glischavan ferm e cura flaivel.

Entamez questa sala da naiv vida ed infinita avevi in lai schelà. Quel era rut en milli tocs, ma mintga toc veseva ora exact tuttina, uschia ch’igl era ina vaira ovra d’art. Entamez quel seseva la regina da la naiv, sch’ella era a chasa, ed alura scheva ella ch’ella sesia en il spievel da l’intelletg e che quai saja il sulet ed il meglier dal mund.

Il pitschen Carli era tut blau dal fraid, gea bunamain nair, ma el na sentiva betg quai, pertge ch’ella aveva bitschà davent ad el la schelira e ses cor era da glatsch. El gieva per tocs da glatsch gizs e plats e metteva ensemen quels en tuttas modas e manieras, gist sco tar il gieu chinais nua ch’ins cumbinescha pitschnas tavlas da lain tar figuras. Er Carli metteva figuras, las pli artifizialas; quai era il gieu da glatsch da l’intelletg. En ses egls eran las figuras magnificas e da la pli grond’impurtanza; da quai s’empudeva il graunin da vaider ch’el aveva en ses egls! Carli metteva entiras figuras che devan mintgamai in pled scrit, ma i na vuleva mai gartegiar ad el da metter il pled ch’el vuleva gist, numnadamain «eternitad». La regina aveva numnadamain ditg: «Sche ti sas metter questa figura, alura duais ti esser tes agen patrun ed jau ta regal l’entir mund ed anc in per novas patinas vitiers.» Ma el n’era betg bun da far quai.

«Uss fil jau davent vers las terras chaudas!», ha ditg la regina. «Jau vi ir a guardar en ils vaschs nairs!» Cun quai manegiava ella l’Etna ed il Vesuv, las uschenumnadas muntognas che spidan fieu. «Jau als vi dar colur in pau alv, quai tutga tiers, quai fa bain a las citronas ed a las ivas!» Cun quests pleds è la regina da la naiv sgulada davent. Carli seseva tut persul en l’immensa sala da glatsch vida, guardava sin la tocca da glatsch e pensava e pensava ch’i tut scruschignava en el, uschè ruassaivel ed airi seseva el ch’ins avess pudì pensar ch’el saja schelà.

Gist en quel mument è la pitschna Grettina passada tras la porta dal chastè. I gieva in vent murdent; ma ella ha fatg in’oraziun da la saira ed il vent è sa quietà sco sch’el vuless durmir. Ella è entrada en la gronda sala vida e fraida – e qua ha ella vis Carli, ha enconuschì el, è siglida ad el enturn culiez, ha tegnì el ferm e clamà: «Carli! mes char pitschen Carli! Finalmain hai jau chattà tai!»

Ma el seseva tut ruassaivel ed era airi e fraid; qua ha la pitschna Grettina bragì chaudas larmas ch’èn crudadas sin ses pez, èn penetradas en ses cor, han lumià il glatsch e schlià il pitschen toc vaider ch’era lien. El ha guardà sin ella ed ella ha chantà:

«Rosas creschan en la val,

Ans fan palais il vair Nadal.»

Qua èn las larmas curridas a Carli giu per las vistas; ed el ha bragì uschè fitg ch’igl ha lavà ad el il graunin da vaider or da l’egl. El ha enconuschì Grettina ed ha clamà plain plaschair: «Grettina! Chara pitschna Grettina! – Nua es ti stada uschè ditg? E nua sun jau stà?» Ed el ha guardà enturn ed ha ditg: «Quant fraid ch’igl è qua! E quant grond e vid!» El è sa tegnì ferm vi da Grettina e lezza rieva e bragiva a medem temp dal plaschair. Quai era tut uschè grondius che schizunt ils tocs da glatsch han cumenzà a sautar dal plaschair. E cur ch’els eran stanchels ed èn sa mess per terra, sche stevan là gist ils bustabs che la regina da la naiv aveva ditg ch’el duaja furmar e ch’el vegnia lura ad esser ses agen patrun ed a survegnir l’entir mund ed anc in per novas patinas.

Grettina ha bitschà sias vistas ed ellas èn vegnidas cotschnas; ella ha bitschà ses egls ed els han cumenzà a traglischar sco ils ses; ed ella ha bitschà ses mauns e ses pes ed el era puspè saun e salv. La regina da la naiv dueva be vegnir a chasa, sia brev da libertad steva scritta per terra cun tocca da glatsch glischanta!

Els han prendì in l’auter per il maun ed èn spassegiads or dal chastè. Els han discurrì da la tatta e da las rosas sin tetg e là nua ch’els gievan ruassavan ils vents ed il sulegl sa mussava. Cur ch’els han cuntanschì la chaglia cun las coclas cotschnas, steva il ren là e spetgava sin els. Cun el era in ren pli giuven ch’aveva l’iver plain. Quel ha dà als dus uffants ses latg chaud e dà ad els in bitsch sin la bucca. Suenter han els purtà Carli e Grettina l’emprim tar la Finlandaisa. Là han els pudì sa stgaudar en la stiva chauda e s’infurmar davart il viadi da return. Suenter èn els ids tar la Lapona ch’aveva cusì novs vestgids e reparà la scarsola.

Il ren ed il giuven èn suandads da la vart fin al cunfin dal pajais. Là pruivan ils emprims verdins ed els han prendì cumià dal ren e da la Lapona. «A revair!», han tuts clamà.

Ils emprims pitschens utschels tschivlavan ed il guaud purtava brumbels verds. A l’ur da quel è cumparì in bellezza chaval, il qual Grettina enconuscheva; el era numnadamain stà fermà davant la charrotscha dad aur. Sin quel chavaltgava ina pitschna mattetta che purtava ina chapitscha d’in cotschen glischant sin chau ed aveva pistolas en la taja. Quai era la pitschna mattetta da bandits ch’aveva avunda da star a chasa e ch’era uss ida l’emprim vers nord e che vuleva lura – tut tenor gust – ir en in’autra part dal mund. Ella ha immediatamain enconuschì Grettina e Grettina ella ed omaduas han gì grond plaschair.

«Ti es in vair spezialist dad ir per las vias!», ha ella ditg al pitschen Carli. «Jau sper be che ti hajas merità ch’ins va pervi da tai fin a la fin dal mund!»

Ma Grettina ha ditg da laschar per bun ed ha dumandà suenter il prinzi e la princessa.

«Quels èn ids en terras estras!», ha ditg la mattetta da bandits.

«Ed il corv?», ha dumandà Grettina.

«Gea, il corv è mort!», ha ella respundì. «La marusa dumestia è daventada vaiva e porta in vel da malencurada; ella sa lamenta d’in cuntin, e tge baterlim che quai è! – Ma raquinta uss co ch’igl è ì cun tai e co che ti al has chattà.»

Grettina e Carli han raquintà.

La mattetta da bandits als ha tegnì ils mauns ed empermess d’als vegnir a visitar, sch’ella vegniss ina giada tras lur citad, e lura è ella chavaltgada viadora en il mund.

Ma Carli e Grettina en ids maun en maun e nua ch’els vegnivan eri bellezza primavaira, cun flurs e verd. Ils zains-baselgia tutgavan ed els han enconuschì las autas turs, la gronda citad, igl era quella nua ch’els eran da chasa. Els èn entrads en la citad ed ids fin avant l’isch-chasa da la tatta. Là èn els ids da stgala si ed entrads en stiva, nua che tut sa chattava en il medem lieu sco pli baud. L’ura scheva: «Tic! tac!», e las lantschettas giravan senza paus. Ma cun passar sur la sava han els vis ch’els eran daventads creschids.

Las rosas da la chanal flurivan da la fanestra averta viaden e là eran anc las duas pitschnas sutgas d’uffants. Carli e Grettina èn sesids mintgin sin la sia ed han tegnì in l’auter per ils mauns. La fraida, vida grondezza che regiva tar la regina da la naiv avevan els emblidà sc’in nausch siemi. La tatta seseva en la glisch dal sulegl e legeva or da la bibla: «Sche vus na daventais betg sco ils uffants, na vegnis vus betg ad ertar il reginavel da Dieu!»

Carli e Grettina han guardà in a l’auter en ils egls e cun ina giada han els chapì la veglia chanzun:

«Rosas creschan en la val,

Ans fan palais il vair Nadal.»

Qua sesevan els dus, creschids ma tuttina uffants, uffants en il cor; ed igl era daventà stad, chauda e bella stad.

Indicaziuns bibliograficas

Hans Christian Andersen. La regina da la naiv. Kopenhagen 1845. Cun illustraziuns dad Edmund Dulac (1911). Maletg da cuverta: PD via Pixabay. Tut ils dretgs d’autur(a) / chasa editura resalvads. Ediziun epub: www.chattà.ch (2012).